पेरियार
इरोड वेंकट नायकर रामासामी (17 सितंबर 1879 — 24 दिसंबर 1973) जिनके पेरियार (तमिल में जेकर माने बा सम्मानित व्यक्ति) के नाम से भी जानल जाला, एगो भारतीय सामाजिक कार्यकर्ता आ राजनीतिज्ञ रहलें जे आत्मसम्मान आंदोलन आ द्रविड़ कझगम के सुरुआत कइलें। ई जातिवादी आ गैर बराबरी वाले हिंदुत्व क विरोध कइलें जेकरे जरिए तमिल समाज में दलित चेतना आइल।

पेरियार 1919 में भारतीय राष्ट्रीय कांग्रेस में शामिल भइलें लेकिन 1925 में इस्तीफा दे देलैं, काहें से कि उनके लगल कि पार्टी खाली बाभन लोग के हित क बात करत बा। ऊ गैर-बाभन द्रविड़ लोग के दमन प सवाल उठवलें काहें कि बाभन लोग गैर-बाभन के उपहार आ चंदा क आनंद त लेत रहलें लेकिन सांस्कृतिक आ धार्मिक मामला में गैर-बाभन क विरोध आ भेदभाव करत रहलें। 1924 में पेरियार त्रावणकोर के वैकोम में भयल सत्याग्रह में भाग लेहलें। 1929 से 1932 तक पेरियार ब्रिटिश मलय, यूरोप आ सोवियत संघ के दौरा कइलें जवना से इनके ऊपर बहुत परभाव पड़ल। 1939 में ई जस्टिस पार्टी के मुखिया बनलें आ 1944 में एकर नाँव बदल के द्रविड़ कझगम रख दिहलें। बाद में पार्टी अलग हो गइल आ सी. एन. अन्नादुरै के नेतृत्व में एगो समूह 1949 में द्रविड़ मुनेत्र कझगम (डीएमके) क गठन कइलस। आत्मसम्मान आन्दोलन के जारी रखत घरी ऊ स्वतंत्र द्रविड़ नाडु (द्रविड़ लोगन क भूमि) क वकालत कइलें। पेरियार तर्कवाद, आत्मसम्मान, औरतन के अधिकार आ जाति के उन्मूलन के सिद्धांत के बढ़ावा देहलैं।

संदर्भ

नोट 

तमिलनाडु के लोग
1879 में जनम
1973 में निधन